**ΚΑΤΕΠΕΙΓΟΝ**

Πληροφορίες: Τάνια Κατσάνη

**Αθήνα: 04.06.2015**

**Αρ. Πρωτ.: 1563**

**Προς: Αναπληρωτή Υπουργό Παραγωγικής Ανασυγκρότησης Περιβάλλοντος και Ενεργείας κ. Ιωάννη Τσιρώνη**

**Επιστολή Ε.Σ.Α.μεΑ. με θέμα: Προτάσεις επί του σχεδίου ΚΥΑ για την οργάνωση και εξειδίκευση των χρήσεων και των δραστηριοτήτων του Κτήματος Τατοΐου**

**Κοιν**: «Πίνακας Αποδεκτών»

***Κύριε Υπουργέ,***

### Η Ε.Σ.Α.μεΑ (Εθνική Συνομοσπονδία Ατόμων με Αναπηρία) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία, του μεγαλύτερου φορέα εκπροσώπησης των ατόμων με αναπηρία και των οικογενειών τους σε ευρωπαϊκό επίπεδο, διαθέτουσα σήμερα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση φορέα παροχής προγραμμάτων «Δια Βίου Μάθησης»- καταθέτει τις προτάσεις της επί του σχεδίου ΚΥΑ για την οργάνωση και εξειδίκευση των χρήσεων και των δραστηριοτήτων του Κτήματος Τατοΐου. Οι προτάσεις μας κατατέθηκαν επίσης στη δημόσια διαβούλευση του υπουργείου σας.

Η Ε.Σ.Α.μεΑ. ζητά:

**Στο άρθρο 2 - "Εξειδίκευση χρήσεων, δραστηριοτήτων και εγκαταστάσεων" να προστεθεί παράγραφος ε) ως εξής:**

«Όλα τα έργα, κατασκευές και διαμορφώσεις που εξειδικεύονται ανά Ζώνη στις προηγούμενες παραγράφους του παρόντος άρθρου, συμπεριλαμβανομένης της σήμανσης, θα ικανοποιούν τις ανάγκες των ατόμων με αναπηρία και θα ακολουθούν τα προβλεπόμενα στην κείμενη νομοθεσία για την προσβασιμότητα στα άτομα με αναπηρία».

**Όπως γνωρίζετε, τόσο το εθνικό όσο και το ευρωπαϊκό πλαίσιο για την αναπηρία διαμορφώνονται πλέον στη βάση:**

Α) της Σύμβασης των Ηνωμένων Εθνών για τα Δικαιώματα των Ατόμων με Αναπηρία - την οποία επικύρωσε η χώρα μας μέσω του Ν.4074/2012 (ΦΕΚ 88Α/11.04.2012), αναλαμβάνοντας τις σχετικές υποχρεώσεις. Επισημαίνουμε ιδιαίτερα ότι το άρθρο 9 - «Προσβασιμότητα» της Σύμβασης αναφέρει ως εξής:

«1. Προκειμένου να επιτρέψουν στα άτομα με αναπηρίες να ζουν ανεξάρτητα και να συμμετέχουν πλήρως σε όλες τις πτυχές της ζωής, τα Συμβαλλόμενα Κράτη λαμβάνουν κατάλληλα μέτρα προκειμένου να διασφαλίζουν στα άτομα με αναπηρίες την πρόσβαση, σε ίση βάση με τους άλλους, στο φυσικό περιβάλλον, τα μέσα μεταφοράς, την πληροφορία και τις επικοινωνίες, συμπεριλαμβανομένων και των τεχνολογιών και συστημάτων πληροφορίας και επικοινωνιών και σε άλλες εγκαταστάσεις και υπηρεσίες που είναι ανοικτές ή παρέχονται στο κοινό, τόσο στις αστικές όσο και στις αγροτικές περιοχές.[…]»

***Κύριε Υπουργέ,***

Θεωρούμε ότι θα δώσετε τη δέουσα προσοχή στο αίτημά μας και το κείμενο της ΚΥΑ θα δεχθεί την απαραίτητη συμπλήρωση.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

-Γραφείο Πρωθυπουργού της χώρας, κ. Αλ. Τσίπρα

-Γραφείο Υπουργού Επικρατείας, κ. Αλ. Φλαμπουράρη

-Γραφείο Υπουργού Επικρατείας, κ. Ν. Παππά

-Γραφείο Γ. Γ. Συντονισμού της Κυβέρνησης, κ. Χρ. Βερναρδάκη

-Γραφείο Υπουργού Παραγωγικής Ανασυγκρότησης, κ. Π. Λαφαζάνη

-Γραφείο Γ.Γ. Χωρικού Σχεδιασμού και Αστικού Περιβάλλοντος, κ. Ε. Κλαμπατσέα

- Γραφείο Γ.Γ. Υπουργείου, κ. Χρ. Μπαριτάκη

-Φορείς - Μέλη Ε.Σ.Α.μεΑ.